khistorydata/jeongjo-sjw-relations huggingface dataset:
정조 19년 · 목
備邊司啓言頃因慰諭御史李益運書啓密陽壬子年漕船致敗米太令戶惠廳移錄拯劣米隨其年條久遠代錢收捧事覆啓分付矣卽見宣惠廳草記則以爲壬子年後漕倉密陽靈山金海等邑穀物所載船到通津致敗沙格輩自願改色都差使員又以民情代錢備納故依準折每石六兩代納之意許施而其後金海依準折上納密陽靈山兩邑經年延拖到今歸之於拯劣名色者其在懲前杜後之道斷不可依回啓擧行至於停減一款係是恤民之惠澤有不可責其初定之價姑令該邑依拯劣米當年條例每石代錢三兩捧置本邑待年豐以其三兩還作本色米一石船運上納則在本廳不失元數在窮民均沾大惠爲辭而令廟堂從長稟處有命矣蓋此漕船與私船有異則自下代錢依準折收捧有違於年前新定式事在旣往不必追究而旣登慰諭使書啓則一向以準折責捧有非朝家信令之道今此惠廳回啓中依拯米當年條例每石代錢三兩收捧之論可謂酌量得中已上納邑外依此施行之意分付而但以其代錢捧置本邑待年豐還作本色船運上納一款不無掣礙之端若使此錢自本邑作米上納則其勢不得不出給於負逋之船格而擔當擧行此輩之許多受弊與六兩錢辨納不甚相遠恐非特軫民隱減價徵捧之本意此則分付惠廳待其每石三兩錢之畢捧上無論本邑與他邑年豐穀賤處依詳定作米留作儲置或常賑穀自本廳從長需用自本邑作米上納等節特爲置之事請分付允之
정조 19년 · 강
遞大司憲徐有臣執義徐有鍊掌令柳協基司諫申禹相獻納李基恒正言金若鍊李安默以尹師國爲大司憲李遇濟爲執義南必錫爲掌令尹光普爲司諫韓致應爲獻納鄭宅東李重蓮爲正言竝前望也
정조 19년 · 목
敎曰兩司諸臺牌招未下直守令署經兩司中在外及未肅拜人許遞前望單子入之待下批一體牌招
정조 19년 · 강
兵曹啓請本曹正郞洪秉臣鄭晚錫汰去命秉臣嚴棍草記晚錫拿問重勘
정조 19년 · 목
兵曹啓言昨日本曹褒貶開坐之後有下隸喧聒之聲故臣使將校禁正矣正郞洪秉臣鄭晚錫謂以將校語不遜於郞廳捽入該將校奪其傳令牌曳髮打趾又至於決棍云臣聞甚駭異査問事狀則果然矣當該將校貽羞本兵之罪卽爲棍汰而郞僚之不有長官任情使氣毀損體例至此極矣自有中權以來事未前聞不可置而不論請洪秉臣鄭晚錫竝汰去敎以眞所謂願察其影近來密符如將牌之故將牌又如腰牌揆以體統不可歇看腰牌何等微物而進來之衙門營門必須本處之許題然後始可下手況一軍色有將幕之義二軍色亦有上下官之別乎客氣自客氣後弊自後弊昔兵曹一郞官因相較棍治營屬蓋於兵郞中有例兼本局從事之窠也其時大將申汝哲草記請罪肅廟朝以汝哲之泛請推考殊失事體特命推考使之嚴棍二十度仍以此事載之訓局謄錄之首至今爲各營遵奉之端況本曹郞官之於本曹將校乎又況以將令來言於郞官者乎龍虎營從事官洪秉臣不可汰去而止嚴棍草記郞廳鄭晚錫亦不可汰去而止令該府拿問重勘
정조 19년 · 목
自開東至人定測雨器水深九分
정조 19년 · 강
遣承旨馳詣宗廟景慕宮奉審摘奸飭京兆漏籍之弊命貢米引等還米分結皆於十七日先給一巡還米定兩巡七月巡則當月旬前後擧行斗數定初巡三斗再巡二斗以總廳平倉米分給五部官員領率民人先遠後近次第受出京兆判堂總戎使同進檢飭元挾戶無籍之類亦許受食
정조 19년 · 목
漢城府啓言各部抄戶今已了畢而今番分還旣與發賣有異大中小戶不爲分等只以班戶民戶各其口數懸錄至於無籍者勿論元戶挾戶所當一竝勿論而取考發賣時謄錄則或因特敎或因筵稟每有抄入之例今亦以元戶挾戶無籍之類區別列錄於元抄戶之下以待處分而漏籍之禁自來嚴重今此無籍者至於一千一百餘戶之多不入於此者又當夥然雖不得一一勘罪而其在嚴籍法懲民習之道不可仍而置之方値式年成籍之時請分付五部從實報來俾無如前遺漏之弊允之○敎曰昨日次對之命爲詢民食之措處京兆抄戶若已就緖巡數斗數令廟堂指一磨鍊分付總廳後草記而貢米之引等及還米之分給皆於十七日先結一巡俾於慶辰皆得足食之喜事亦令廟堂知委○備局啓言卽見漢城府牒呈及抄戶成册五部抄戶爲五千八百六十八戶矣巡數以六月一巡七月一巡合兩巡爲定斗數則無論口數多寡竝以每戶初巡則三斗再巡則二斗磨鍊而六月巡則依下敎以十七日分給七月巡則當月旬前後亦爲定日擧行穀物則以總廳平倉米分結而穀品斗量各別嚴飭期於務從精準分結日五部官員領率各其部內見抄民人先遠後近次第受出而京兆判堂及總戎使亦爲進去眼同檢飭俾無一人雜錯遺漏之弊事分付總廳及京兆至於抄戶中元挾戶無籍之類通計爲千餘戶矣籍法至重所當勿論而旣有年前發賣特敎同抄之已例又此分還寔出於無前之惠澤請今番亦令受食之意竝爲知委允之
정조 19년 · 강
禁府以時囚捧供啓命皆以草記議處照律
정조 19년 · 목
該府啓言興陽前縣監朴宗正口招以爲賣鄕事適當昨年大無之歲官用凡百皆入災減之中賑所應用雜費各項條近千緡無路辦出鳩聚廩餘錢四百兩以爲月前醬藿之需其外經紀計無所出鄕所輩自願以鄕廳例錢補其不足故果知而不能禁賑恤監色雜費爲數百兩而亦無辦給之道而渠輩願得千總帖三張以爲補用之地故不得已許施賣任錢四百餘兩則先報新延邸債仍付官下記加下條已爲次第報償而今此繡啓所論指此而謂之受賂四百餘兩乎賣任云云千萬曖昧柳鄕事則果有無賴輩中間作奸之弊入於廉探中故卽時捉來一一摘發痛治其罪盡數推給此一邑之所共知繡衣只憑傳言之訛以此論列竹田事則竹田有司力請賣買而竹禁至嚴又有新頒事目故爲慮斧斤之亂入牢拒不許則金儈替徵之說未詳何謂而以此爲罪實是意外營錢馱價事巡營劃給錢二千兩輸來之時馱價五十兩之依例除出旣得諾於營門亦曉諭於民間則歸諸奪吻之科者亦是意外均稅軍錢事則朝令前略有所捧停退令下之後盡數出給而中間消瀜不無其慮故再次廉察一一査櫛則竝無作奸之事惟道化一面略有未受之戶故卽治面任仍爲推給儲置米事本邑區劃出於還穀故邑外各倉皆有儲置各定監色使之典守自是流來之邑例而三十五石之在海倉者實緣穀在處除留而繡衣邑倉反庫後出往海倉中路還送色吏轉往他路仍不反閱則今以不在本庫謂之虛留而如是執頉實所未曉松倉米事繡衣論列只是二百石者已是異事邑倉海倉其數不啻倍簁營主人役價爲三百餘石京主人役價爲百餘石兵營主人役價爲四十石雇馬廳還結米劃給爲百餘石其外各廳後價雖以年凶半減而其數亦近百石渠輩受出之後散賣作錢自是前例數三土豪奸吏明知其事實而猶且作爲話柄流入於營門之廉探前道臣專人委問故細陳曲折仍請明査俾免䵝昧之科則道臣以爲本事虛妄燭破無餘不必更爲窮覈云故置之不意此言至登繡啓而出道後倉色受刑時納供以旣已立本則以幾兩發賣幾兩立本與受必有其人與之面質眞有是事則乞被萬剮云云則不許更査有此論列實爲冤枉奸吏之偸災難免不察之罪而細觀事實則全坪執災中冒錄反畓六十餘卜俵災之時始爲覺得移施災民之稱冤者二結云云實是過實首任之差任例債曾無聞知不能禁止罪實難逃隙地收稅事或有陳還起査報處而未詳本事無以臆對倉穀未捧事到任於癸丑停退之後又値今年歉荒之時流來吏逋未盡收殺竟未免未捧仍分之歸以此爲罪實所甘心督稅事則今年民勢雖至懸聲莫重公納不可不懲捧且裝發之遲滯萬萬悶迫故三月晦間分送將吏拖至五月艱辛畢捧則火急云云雖非實狀騷擾之弊甘受其責賑穀之略有剩餘事則飢案三等磨勘以後流戶元案外追付浮黃見漏者雖日疋營門之靳持多從本邑之闊狹外此流乞之日增月加不啻屢百而追付飢案則繡衣斥而不見如干穀數斷以染指俸廩猶且爲之補縮豈忍着手於飢民口吻中物乎富民錢事則境內三富民以年前補賑之人聞賑資之不足各自出義願納則渠以禁令不爲許施只以時詘擧贏果爲節略貸用而終涉苟艱故數月後鱗次備報此則手標俱存今於畢報之後尙冒私用之名此爲萬萬冤枉之事云曾經侍從請議處允之又啓言前正郞鄭晚錫原情以爲再昨日本曹貶坐之時與諸僚同在郞廳所忽有一將校率其兩軍牢來到禁喧甚嚴迫問誰某渠初欲引義退歸而該校話頭轉蓋不恭故只駭校卒之凌踏全忘體例之嚴重不能容忍略施棍罰罔有忿思難之戒致此忙後錯之擧云曾經侍從請議處允之○敎曰捧供時囚皆以草記議處照律事分付
정조 19년 · 강
放通律府定配罪人全邦佐
정조 19년 · 목
自前夜初更至是日開東測雨器水深二寸三分
정조 19년 · 목
京畿監司徐有防啓本仁川府使李衡弼旣勤賑事姑恕浮謗陽智縣監洪旭浩民則恐失糴何居殿竝中平安監司金載▣啓本中和府使尹恒儉簽民雖勤防囚何疏慈山府使尹理相治雖殫慮事或襲謬渭原郡守成大中糴有虛簿治無實蹟三登縣令李普衍謗必有由治本無闕竝中宣川府使李郁延莫嚴者糶可畏匪法孟山縣監李毅和未捧謂捧公罪亦罪竝下咸鏡監司趙宗鉉啓本德源府使李潤默譽在從簡戒忽束薪利城縣監姜善鎭誠勤可尙聽斷欠明竝中輸城察訪李顯紀馬政全疏下南兵使李格啓本德源府使李潤默簽丁有譽戢盜何疏中黃海監司徐邁修啓本鳳山郡守曺學臣虐政非一死者至三下
정조 19년 · 강
命軍職殿最更爲磨勘
정조 19년 · 목
因兵曹軍職褒貶啓本敎以稱在外不參貶坐之人怠慢之習不可無飭依例內兵曹更爲磨勘
정조 19년 · 강
命平市令李憲圭他司相換
정조 19년 · 목
該署褒貶啓本中憲圭以克察巿弊上爲目敎以當此巿糴申禁之時卽官不可不擇觀於貶目可知其不能非不爲令李憲圭他司口傳相換○平市令李憲圭與光陵令安弘廸相換
정조 19년 · 강
命以十八日臨弘化門賜米飢民
정조 19년 · 목
敎曰慶辰在邇欲示祝慶之忱豈有過於同慶乎況已施於華城民人者豈可不爲於京中乎十八日當於進致詞箋文表裏於慈宮進饌禮成後臨弘化門賜米飢民今番抄戶中最貧殘之戶宣惠廳都提擧三公嚴飭各坊尊位抄報賑廳令賑堂及京兆尹率領待令事知委
정조 19년 · 강
罷安東府使李魯述以李集斗代之口傳也
정조 19년 · 목
慶尙監司李泰永以魯述謂有情勢不呈到界公狀罷黜以聞敎以令該曹口傳差出
정조 19년 · 강
命再明日總廳分還時別設一所於平倉亞尹與該廳亞將同爲分給
정조 19년 · 목
敎曰再明日總廳分還時分所設行然後可於當日內從容爲之別設一所於平倉亞尹與該廳亞將眼同分給事令廟堂知悉分付
정조 19년 · 강
遞承旨李祖源洪義榮鄭尙愚成種仁以李鼎揆李亨元申大顯李魯述代之竝前望也
정조 19년 · 목
敎曰旣有抄戶時專管擧行之命承旨中爲坊事者難責夙夜旣令出去擧行竝許遞前望單子入之待下批牌招察任
정조 19년 · 강
推咸鏡監司趙宗鉉京畿監司徐有防平安監司金載瓚江華留守權ꞇ黃海水使李普漢南兵使李格
정조 19년 · 목
承旨李祖源啓言卽伏見咸鏡監司趙宗鉉京畿監司徐有防褒貶啓本則守令無一人居下請竝推考從之承旨洪義榮啓言卽伏見平安監司金載瓚江華留守權ꞇ黃海水使李普漢南兵使李格褒貶啓本則金載▣李普漢邊將無一人居中居下權ꞇ李格邊將無一人居下請竝推考從之
정조 19년 · 강
都總管李奭祚上疏辭職賜批許遞
정조 19년 · 강
命承旨李亨元促召入直
정조 19년 · 목
因李亨元再牌不進推考傳旨敎以此時豈敢若此乎此傳旨勿施更卽牌招牌去來催促使之入直
정조 19년 · 강
遞都總管李邦一副總管白師謹以金思穆爲都總管姜五成申大顯爲副總管竝前望也
정조 19년 · 목
敎曰呈告及未肅拜總管許遞與未差之代前望單子入之待下批待開門牌招察任
정조 19년 · 강
補李亨元永宗僉使
정조 19년 · 목
因李亨元三牌不進推考傳旨敎以昭晣無餘一遞足矣如是違牌大關分義永宗僉使除授待開門下送時任僉使遞付京職
정조 19년 · 강
遞承旨李鼎揆李魯述以鄭大容金載翼蔡弘遠爲承旨竝前望也
정조 19년 · 목
鼎揆在外魯述罷散也
정조 19년 · 강
命新除承旨望筒勿施
정조 19년 · 목
敎曰新除授承旨皆是兼管坊務之人豈可或遞或除望筒勿施前望單子入之
정조 19년 · 강
備局以承旨林濟遠所陳高靈還弊事回啓請昨年停退未捧中先捧四千石其餘限八年收捧而吏逋亦爲限年竝以詳定價除耗以錢代捧從長區處指徵無處者蕩減時在穀物名色監兵營穀盡分條竝革去以元會常賑兩衙門換錄依法分留仍爲嚴立科條允之
정조 19년 · 목
備局啓言因承旨林濟遠所啓高靈還弊令廟堂論理草記事命下矣吏逋異於民及所當區別徵捧而宰臣旣以情無可惡明白擧似則吏亦民也不可勤捧竝與民反同行限年之例而今秋則年條不遠徵捧差易就昨年停退未捧二萬石中先捧四千石其餘一萬六千石限以八年每年二千石收捧而竝以詳定價除耗條以錢代捧移貿各邑與上送度支間伊時道臣往復戶曹從長區處流亡絕戶指徵無處者一千六百餘石特令依査案蕩減時在穀物名色監兵營穀盡分條一竝革去以元會常賑兩衙門換錄以爲依法典半分半留之地而顧此變通亶出於爲民袪弊寧失無得之意而旣蕩減矣又分年矣又代錢矣又半分半留矣且宰臣亦以革謬防竇爲言則吏宜不敢售奸民亦可以知感此後如以吏逋民反等語更有及聞之事則當該守令比法典施以加倍之律不察之道臣亦爲從重論勘之意嚴立科條釐弊節目請令道臣往復本縣詳細成出分上營邑一件上送本司以爲憑考事一體分付允之
정조 19년 · 목
奉常寺以東耤親耕田皮黍成熟啓有是命
정조 19년 · 강
配時囚趙鎭宅于樂安郡勘放鄭晚錫命朴宗正令湖南道臣詳査狀聞後稟處
정조 19년 · 목
義禁府啓言前慶尙監司趙鎭宅原情以爲昌原倅李汝節賑政事不但渠之請褒繡啓亦已備陳而渠之所論只是賑啓故不及他政矣今此繡啓論列賑政之外許多不法若是狼籍當初褒啓莫非昏謬不審之致幕裨事守令之出入裨廳渠常痛禁而書札往復果未能一切嚴防則汝節之與裨相關或有是乎此則果未知得而渠雖甚昏尙亦何至於隨裨口角以爲罔上欺天之計乎査案一款管下守令濫殺人命至於此多而矇未覺察不能登時摘發行査之際又未能到底窮覈得其情實末稍論斷止於濫刑豈忍爲一汝節甘自陷於詐不以實之罪而此殆死期將迫天奪其魄專昧按査之體自歸顧護之科辜負之罪萬殞難贖云請上裁敎以繡啓賑啓之毀譽相反與縱裨納交之事狀竝姑置之勿論因公因私管下守令之濫刑枉殺若是狼籍則身居宣化之任一任該倅之所爲者何異於助其虛而長其暴乎旣聞之後若不嚴法重繩無以雪幽鬱而杜後弊其不能禁止之罪焉逭投竄此囚施以遠配之典又啓言時囚罪人朴宗正觀其所供賣鄕捧錢校屬受賂賑需之用剩倉穀之仍分雖爲遲晚其餘諸條極口發明其在核實之道不可徑先勘斷請令該道臣逐條詳査狀聞後稟處鄭晚錫校屬不恭雖甚可痛苟欲懲罪豈無其道而身佩將牌且是上官之所使則擅用棍罰揆以體統極爲駭然以此照律請晚錫杖一百收贖告身盡行追奪放送允之敎以鄭晚錫如有功議各減一等又啓言鄭晚錫功減一等杖九十收贖奪告身四等
정조 19년 · 강
召見壯勇營都提調以下進饌所來待諸臣于便殿都提調洪樂性提調宣惠堂上李命植大將徐有大華城留守趙心泰整理堂上沈頤之徐有防李時秀徐龍輔尹行任儀軌堂上徐有隣李家愌李晚秀禮曹判書閔鍾顯整理郞廳洪守榮具膺金龍淳李潞秀洪大榮儀軌郞廳李始源金近淳
정조 19년 · 목
都提調洪樂性曰自逢今年何日非慶辰而十八日今隔兩宵臣等之歡所慶祝不可以言語形容仰達矣敎曰日日趐企在於此日卿等之歡忭如此況予心乎樂性曰臣等之所祈祝卽誕擧宴禮賁餙千一之慶而未蒙兪音群情抑鬱矣敎曰以予小子愛日之忱逢此日行此禮豈或虛徐而慈心謙挹未獲勉回養親莫先於養志前已屢諭今番則只欲進數器小酌凡係儀文比華城進饌益從省約而整理所旣經今春擧行故使其時諸堂分掌諸務實出於體慈志揚慈德之意也繼自今於千於萬無非稱觴獻壽之日也何必以今日之未行宴禮爲欠事耶又敎曰再明進饌別無張大之擧而亦當有諸具排設儀節肄習補階使之今日預設卿等看檢擧行諸臣承命設補階於延禧堂之東西庭東庭長六間廣五間西庭長四間廣五間慈宮進饌排設在延禧堂正堂內予行禮版位在東階上外賓參宴在版位後中宮殿行禮版位在西階上內賓參宴在版位左右設朱簾於堂之東西楹及補階三面敎曰此堂之庭廡間架雖頗挾窄而此是慈宮常御之所今番凡事務從節省故必欲於此堂行禮矣華城則只隨駕外賓入參矣今番則在京戚臣等無論遠近皆許參班以寓廣慶同忭之意座次分排時從便設席俾得容旋也補階旣畢宣饌于諸臣仍以酒肉時果分饋吏隸工匠敎曰今番進饌凡事整理諸堂主管者爲其熟習於今春而本營自多相關之事故提調亦令同參但今番參班諸臣及儒生軍校等倍多於華城時饌品熟設必須各所分掌可無眩於擧行之端卿等預爲分定處所前期整備自進饌所各所堂郞分排書入樂性以進饌所堂郞員役分排書進予謂惠堂李命植曰再明日飢民賜米自賑廳擧行而昔在先朝多有臨門賜米之例考出前例先爲草記可也
정조 19년 · 강
命卿宰侍從及閫帥以上竄配外罪名蕩滌竝付軍職文蔭武前銜亦許冠帶同參賀班
정조 19년 · 목
領議政洪樂性啓言慶禮隔日卿宰侍從堂上堂下罷散人員請竝敍用仍令該曹口傳付軍職使之參班從之敎以卿宰侍從及武臣閫帥以上竄配外罪名竝蕩滌與未付軍職者令該曹口傳付軍職文蔭武前銜亦依今春例冠帶常仕使之參班○前判書具㢞左尹姜彛正右尹金履翼參議朴宗甲韓晚裕大司諫李東稷府使李魯述校理金銧司諫朴瑞源李景溟高宅謙獻納李萬榮李翊模李貞運正言李尙寯金熙華李瑞朝掌令鄭毅祚執義嚴耆李基慶鄭魯榮李東冕縣監玄重祚統制使李潤慶兵使白師誾竝敍用前大司諫朴基正掌令姜文會察訪申史澳前正郞鄭晚錫府使李文喆竝蕩滌
정조 19년 · 강
吏兵曹以諸道守令邊將殿最開拆降考啓請推平安監司金載▣咸鏡監司趙宗鉉統制使李得濟黃海水使李普漢允之
정조 19년 · 목
吏曹啓言考見諸道褒貶啓本則明川府使金宅和以胡多沽譽猶賢襲謬爲目郭山郡守李甲會以見忤强鄕宜其有毀爲目竝宜置中考而置諸上考請兩道道臣推考金宅和李甲會以中考施行允之兵曹啓言平安監司金載▣褒貶啓本中保山別將陸致謙以苟無大過爲目統制使李得濟啓本中赤梁僉使林春洽以防納謬弊不歛爲惠爲目則竝宜置中考而置諸上考知世浦萬戶朴東運以願留實耶要名末耳爲目則宜置下考而置諸中考黃海水使李普漢啓本中虞候金宗珣以細過何責爲目則宜置中考而置諸上考請各該道帥臣推考林春洽金宗珣陸致謙竝中考施行朴東運下考施行允之
정조 19년 · 강
召見高城郡守李城輔永宗僉使李亨元于誠正閣
정조 19년 · 목
予敎城輔曰其在務實之政不可徒以職銜覊縻故不得已權遞兼銜矣今番登筵實慰企望之懷酬應雖煩而持爲召接矣兼銜雖遞而抄選則自在初筵說話欲聞開卷第一義須以好語仰對可也城輔曰臣素蔑學識待罪末蔭而濫玷薦牘日夜悚戲今蒙減下之恩以守令入侍詢問之下若肆然仰對則便是以抄選自處惶恐不敢矣予曰今世漸不如古抄選之人亦不多有此乃朝廷之大羞恥也旣已登筵而無一語及於天德王道則書之史册見之者謂今日何如耶郡守自在蔭職時予已聞其名抄選之任亦是公議之所屬平日之所講究者豈可不爲陳達乎城輔曰聖敎若是懃懇苟有所懷豈敢不達而學識茫昧莫知所以爲言矣大抵近來人心風俗全無朴茂正直之美只是輕儇皎厲竊以此爲憂矣予曰風俗猶屬第二件朝廷敎化之所自出也而令日朝廷爲何許模樣耶苟究其本則人主一心乃是萬化之源一正君而國正矣必也一心上先有受病處放措之事爲發之政令不能泛應曲當而合於人心矣予之工夫果不足而又無朝夕輔弼薰陶濡染之益林下讀書亦豈旡人而旣不能用則又安能責其效乎今若欲反本不出於淸化源三字何以則得力於本原之地而可以推之於其餘乎訓詁之學雖不足貴而近世則讀書二字便以爲羞恥事雖平居功令之士猶不可以不讀書況致君澤民之任乎旣入薦牘則必有所蘊豈無一分禆益之言若能有開發提撕之好道理庶可有一朝豁然貫通之望矣城輔曰臣嘗聞故參判臣金亮行之言曰敬者一身主宰固是千聖相傳之要訣而至於精一工夫則於一念之發便有親切下手處云今筵下詢旣及於出治之本伏願一念之發必加省察一以堯舜爲準合於堯舜則行之不合堯舜則不行焉予曰此言好矣爲治不及三代便是苟且非不知其如此而今日習俗則此等說話皆歸之於空談然不可以空談而棄之也存養省察有若車輪鳥翼不可偏廢苟欲存養舍敬而何以哉持敬之道下手處專在威儀上故朱子敬齋箴曰正其衣冠尊其瞻視衛武公九十自警之詩亦曰抑抑威儀維德之隅隅字之訓爲廉角蓋指外面工夫而言也沖漠無眹之中萬象森然已具者豈非以一敬字之爲之主宰乎蓋虛靈澄澈固是本地而致敬之道須在於嚴威儼恪程子所謂制之於外以安其內及所謂未有箕踞而心不慢者政指此也誠能用力於是而動亦敬靜亦敬則雖在事物膠擾之中而此心泰然瀅若止水之不動敬與誠亦須相資若不能眞積力久今日作之明日輟之則亦無其效今人憚拘束而樂放縱擧世擾擾若俳優傀儡外且不能飾何況於其中舍此不治決無淑世之方程夫子所以且敎人靜坐者豈欲人只如枯木死灰乎蓋憂其全然放倒而欲先收拾之也今世則收拾無可奈何矣平時旣無鞭辟近裏之工則立朝亦無其效至於朝廷儀文雖是末節之末節而漸益駭然何以則爲制外之術乎予豈無矯俗之心而言必感人然後事有其效今則千言萬語徒歸於言敎之訟夫朋友之間亦且相觀而善況在君臣之際若誠有實德則豈無觀感之功此皆予反躬省察處而悔亦不可長留在胷中所當知其受病處而卽爲改之矣郡守雖未登筵以政令注措間見之予或有不足處乎予或務外而不務實歟今筵說話乃是招醫問病病有寒熟虛實之異藥有君臣佐使之別今之所論不過表症對症論劑似不爲難藥石之言予欲聞之矣城輔曰持敬之說雖若陳談堯舜心法元不外是今聽聖敎則發揮闡明無復餘蘊若非平日實地省察之工何以至此臣實欽仰萬萬臣之向者所陳非但歸重於敬以精一工夫爲眞切下手處予曰精是擇善一是固執不能擇善安能固執古人云知易行難亦或有知有餘而行不足者予則以爲不然若能眞箇知得雖欲不行亦不可得傷虎色變之喩不食烏喙之論皆先儒之言也予必有見未到處故雖自以爲善者亦皆無實效矣城輔曰臣在鄕曲久不聞朝廷政令今玆俯問亦非所料倉卒之間無以爲對而竊聞緀縷下敎有以知聖學高明卓冠百王無待於更事講明也只是實能行之則堯舜不難至矣臣之今番上來只爲守令肅謝下詢之及此乃千萬夢寐之外也予曰若是眞知豈有行之而無效之理惟其知之非眞也故如是耳近來筵中尋常言語皆及於此等事若以經筵官挾册登筵則容或瞿瞿今則有異於是何必過爲辭巽乎城輔曰聖明在上凡在臣隣亦豈無直言之士若能奬拔直臣則好矣予曰予果不能奬拔而朝廷擧措與一直字全然相反可歎亦可懼也予不能心誠好之以訑訑之色拒人於千里之外而致此耶亦必有由然矣城輔曰主聖則臣直豈患無人另加奬拔必有可聞之言臣以世臣常有畢義願忠之志而所見茫昧且懼猥越之誚不敢仰達矣予曰百里雖小亦可以略展抱負高城一邑自此可以忘憂忠信重祿所以待學者也學之一字猶是後世之言而實爲好箇題目幼而學之壯而欲行之今也則得此一字遂致一生坎軻其身不登朝端其面亦不可見弊風莫甚於此今番之兼銜許遞雖異常格欲矯近日虛僞之風而然矣旣以身不出言不出之義屢次逡巡有難强迫而下去之後民邑之事苟有所懷不憚仰陳奬率之方亦宜留心城輔曰臣才雖不逮敢不盡心予曰歷辭何以爲之耶城輔曰欲依例爲之矣予曰慶辰當參班乎城輔曰謹當參班矣予曰今日登筵亦是朝廷之美事風聲所曁豈無聳動下去前當更召見今姑退去方設饌以待於饔院退食後出去也予謂亨元曰所遭畢已照燭更無可言矣亨元曰臣遭罹罔測不可以更立於人世間幸蒙天地父母生成湔拂之恩感激隕越無以爲喩矣予曰昨年停退條今可盡捧乎亨元曰果難盡捧矣予曰古則多損上之政今之政事便歸損下南中則儲峙米全無一石京中則雖若多入而此無異於割肉充腹雖若無損下之書而其實則自歸於損下且惠廳所儲之不能新舊相繼殆是百年內所無蓋不能量入爲出則轉致雖多亦爲無益矣奧昔先大王之行均役法也當初聖意則欲待行之數年國用充足之後以爲數年一次式蕩減身布之計也當此歉歲予則欲盡爲蕩減而民習旣不可長國計又不能充雖爲趑趄而新舊竝督則果爲極難還穀固無論下戶編氓之身布尤可憫矣亨元曰秋成之後固當更爲商量而若欲如例竝督則果有不願豊之歎矣予曰湖西穀簿可謂不成說今年則以何穀糴給耶亨元曰以前年之幸得準捧者出給矣予曰今則儲穀之方爲第一義矣亨元曰內浦常賑穀太爲不足欲以貿栗仍留作還而預爲給價價以一錢爲定則民必樂赴官屬亦難容奸恐爲生穀之一道矣
정조 19년 · 강
命京兆各坊中抄戶已畢處錄來以稟
정조 19년 · 목
敎曰承旨前望中當爲點下者多是句管坊務之人而知申望則曾經者皆然問于京兆其間已畢抄之坊卽爲抄出錄來後微稟
정조 19년 · 강
遞兵曹參判徐有大以宋鍈代之前望也
정조 19년 · 목
敎曰政官戎務自多相妨壯勇大將徐有大本職許遞前望單子入之待下批牌招察任
정조 19년 · 강
命永宗僉使李亨元改差前僉使曺翰振仍任尋以亨元爲刑曹參判前望也
정조 19년 · 목
敎曰一則爲其事面也一則兼爲節拍也何必下去赴任然後始可謂快伸廉隅乎永宗僉使李亨元改差前僉使仍任○敎曰刑曹參判前望單子入之待下批牌招察任
정조 19년 · 강
命禁府刑曹時囚姑放
정조 19년 · 목
義禁府以時囚朴宗正金在儉鄭彥衡姑放啓
정조 19년 · 목
京兆以北部六戶西部二戶頹壓啓敎以恤典令該廳卽爲分給事分付
정조 19년 · 강
命十六日日次儒生殿講十八日以製代講仍命太學齋任生東西寄齋四學居齋生及進箋諸生一體應試
정조 19년 · 목
因政院十六日日次儒生殿講取稟敎以今年亦以製述十八日爲之以製代講則齋任生東西寄齋四學居齋生依近例一體應試其日進箋諸生亦爲許赴處所亦依近例丕闡堂設行文任與承旨進去捧券試官則臨時稟旨
정조 19년 · 강
判下親臨賜米時侍衛軍兵取稟草記x
정조 19년 · 목
兵曹啓言十八日弘化門親臨賜米時侍衛禁軍以幾番磨鍊門外左右環衛軍兵亦以何營軍兵幾哨擧行乎敎以訓局步軍五哨及禁御兩營出番軍各二哨禁將都領禁軍三番侍衛設布帳置之侍衛則別雲劍及堂上侍衛外皆以入直爲之
정조 19년 · 강
召見壯勇營都提調以下進饌所來待諸臣予便殿都提調洪樂性提調李命植大將徐有大華城留守趙心泰整理堂上沈頤之徐有防李時秀徐龍輔尹行恁儀軌堂上徐有隣李家愌李晚秀禮曹判書閔鍾顯整理郞廳洪守榮具膺金龍淳李潞秀洪大榮儀軌郞廳李始源金近淳
정조 19년 · 목
予命進饌堂郞排設于延禧堂如儀延禧堂正堂溫堗下排綵花席二張付地衣二浮上排黃花席二張付地衣二浮綵花席登每二坐滿花方席一坐戶曹待令蓮平床一坐上排綵花龍紋單席一件紫的紬褥一件十長生屛風一坐排設房待令眞綵中屛一坐內下南挾房下排綵花席一張半付地衣二浮上排黃花席一張半付地衣二浮大廳不排馬蹄紋十三張半付地衣一浮上排綵花席十張付地衣一浮綵花席登每一坐滿花方席一坐東退馬蹄紋席三張半及半半張付地衣一浮六張付地衣一浮南退馬蹄紋席五張半付地衣一浮西退馬蹄紋席四張半付地衣一浮踏掌馬蹄紋席一坐戶曹待令香座兒一雙香串之一雙書房色待令炷香一雙內局待令壽酒亭二坐一設於東楹之內予稱觴之所一設於西楹之內中宮殿稱觴之所亭是燔朱紅高足床覆以床巾紅質綠領皆用輕光紬又設紅鼎紬單袱皆三幅油紙各一張都策應所待令玉盞一雙銀臺鍍金內下銀甁二坐左右面鍍金象金烏玉兔銀盃二坐內外面及銀臺幷鍍金戶曹待令燔朱紅高足床一坐致詞箋文表裏同排床巾一件紅質綠領皆用鼎紬紅鼎紬四幅單袱一件尙衣院待令揮巾一件外拱紫的生輕光紬內拱草綠生輕光紬四幅長四尺都策應所待令揮巾鍮錚盤一立內下補階上設遮日下設地衣東補階所排馬蹄紋方席一百五十立西補階所排馬蹄紋單席二十立排設房待令酒卓二一設於東補階爲外賓宣醞之所一設於西補階爲內賓宣醞之所卓上各排油紙紅輕光紬床巾紅鼎紬三幅單袱戶曹待令各置鑞質鍍銀甁一坐銀五呈盃具銀臺一坐尙衣院待令排設訖有隣等奏曰堂內間架或難於容旋先以饌案量其廣㣣則可無臨時窘束矣敎曰今番骂數旣從約豈或難於容排而卿等之言旣如此第試之可也諸臣入排案卓敎曰果恰好矣予謂承旨趙鎭寬曰今當慶辰內賓齊會情話燕喜怡悅慈心而卿之老母屬最尊年最高旣參於華城進饌今又入來精力康旺步屟如常慈心尤以爲喜卿當以外賓參班而又除承旨者使之擧行於進饌凡事卿與洪義榮分掌外賓擧案異姓外賓卿主之同姓外賓洪義榮主之進不進今日內修正以入明日班次亦爲分掌檢飭又敎曰誕日例有當殿問安而明日則旣行進箋進致詞之禮於慈宮不必更爲問安只於行禮後行各殿問安元子誕日問安則當宮及各殿宮依例爲之又敎諸臣曰明日進致詞後入參百官當宣饌而二品自有定班其餘三品以下班則必須有看檢整齊之人然後可不錯雜假承旨多數差下以爲分掌擧行之地
정조 19년 · 강
推檢閱吳泰曾
정조 19년 · 목
政院啓言檢閱吳泰曾入侍命下之後醉不省事欲起還倒未簉記注之班當此八域歡忭之日醉亦不害爲瑞而身居簪筆之任口忽杯酌之戒致有此無前之駭擧事體所在不可不重勘而本院請推之外無他可施之罰何以爲之敎以爲先推考
정조 19년 · 강
命明日弘化東西夾門宣仁門通化門差早開門x
정조 19년 · 강
都總管金思穆上疏賜批
정조 19년 · 목
疏略曰臣於浚賊以有姻誼不幸相知當其閃忽之妖腸未綻譸張之陰圖莫測問聞過從不能拒絕則固是臣有眼無瞳噬臍莫及之恨到今凶情逆節狼籍畢露王章未伸擧國同讎沫血腐心之憤臣與言者均是秉彝而乃以此等題目忍加於人言之者雖容易受之者寧不冤乎夫俗所謂趨權附勢者不過爲利害禍福之所動耳若以臣爲徼利也則臣本冒承先庥偏被聖渥一資半級皆出上簡扳援吹噓更無可籍若以臣爲慮患也則臣又世守謹畏與物無竸一身進退無關世道得失榮辱非所預憂臣顧何求於彼賊而苞苴日輸乎何畏於彼賊而注擬一聽哉只恨臣始無九齡識叛之明終愧管寧割席之智橫罹醜惡之誣莫暴黯昧之冤慚痛弸中死不瞑目俯仰跼蹐此何人斯雖蒙聖明不忍棄捐曲加剪拂而身名㱆矣門戶辱矣將何顏面復立人世區區自靖之道惟有永謝明時竄伏窮山懴訟愆尤息補黥劓而已矣伏願亟降威罰重勘臣罪以爲負先負國者之戒仍命刑名朝籍俾得沒齒蓬蓽㴠泳聖化批以特竄特點一義也卿其勿辭行公
정조 19년 · 강
給五部及鍊戎臺北漢抄戶倉還
정조 19년 · 강
命弘化門親臨賜米時從多例分給
정조 19년 · 목
賑廳啓言依下敎取考親臨賜米前例則英廟朝己丑七月興化門親臨賜米時四民六十二名各米二斗丁未二月崇賢門親臨賜米時鍾街乞人十八名各米三斗八月德游堂親臨賜米時四宮奴婢二十三名各米三斗三十八名各米二斗流丏五十八名各米一斗十二月興化門親臨賜米時四民三十五名各米三斗分給矣今番則以幾斗擧行乎敎以從多例分給
정조 19년 · 목
漢城府以北部四戶頹壓啓敎以恤典令該廳卽爲分給事分付
정조 19년 · 목
以朴宗甲爲吏曹參議尹光普爲應敎徐有臣爲刑曹參判權裕爲左尹
정조 19년 · 강
以黃昇源李亨元趙鎭寬韓晚裕爲承旨尋遞亨元以兪漢寧代之竝前望也
정조 19년 · 목
敎曰承旨前望單子入之待下批牌招察任又敎曰未肅拜承旨遞差前望單子入之待下批牌招先入侍後謝恩
정조 19년 · 강
命明日試紙用大好紙
정조 19년 · 강
命輪對當次人受點後日次待令
정조 19년 · 목
因來二十一日輪對取稟有是命
정조 19년 · 강
御明政殿親傳致詞箋文表裏詣內殿行親上禮
정조 19년 · 강
仍任都承旨黃昇源吏曹參判以趙尙鎭爲都承旨前望也
정조 19년 · 목
敎曰都承旨仍任前職前望單子入之待下批先入侍後謝恩前望以尙鎭批下
정조 19년 · 강
書下御製五言律詩命慈宮誕辰與筵諸臣賡進
정조 19년 · 목
御製曰慈宮周甲誕辰奉觴上壽恭述志喜之誠視與筵諸賓吾東初有慶花甲萬年觴是日虹流屆如雲燕賀張含飴長樂殿被管老菜章觀華仍餘祝覃恩曁八方諸臣賡韻見賡載軸
정조 19년 · 강
命京外講鄕飮酒禮仍令吏兵曹書入有罪名者徒流中可合疏放者依點下施行京貢人舊遺在二千石巿民徭役二朔泮人贖錢限十日蕩滌華城畿甸三南昨年停退身貢保米布錢竝蕩減兩都四道舊還最近一年條代給
정조 19년 · 목
敎曰日月歲重回甲子稀有之大慶也親年之躋乎此餙歡賁喜子職固然洗腆用酒庶人之事也肆筵設席速諸父諸舅卿大夫之事也施于有政與百姓同樂后王之事也予小子荷皇天祖宗之佑値國朝肇逢之會粵自歲首至于今六七個月何月非舞蹈之日何日非頌祝之時鏤玉編金揚慈徽也觀華呼嵩祈慈壽也千箱萬㡼穀遍島陸廣慈惠也群老四民人得醉飽表慈德也然予齊天無彊之願恒懷惟日不足之心矧於誕彌之辰何豊亨豫大之暇顧而先朝丁卯之未得於仁元聖母者今難得之於慈宮賀未備儀樂不具奏只與外內賓戚恭進小饌歌老菜之章稱萬年之觴此亦出於仰體我慈宮留有餘未盡之至意而事不涉於張皇政有屬於普博者其可不行之於今日乎爰自參班之臣工拜箋之章甫下逮軍兵隸徒而使之飮此日之酒知此日之樂文蔭武六十一歲人入庭者略寓虞庠養老之義別設各槕予念京師貧士窮民向隅望哺予其臨門賜米南陔白華卽孝子愛親之作而鄕人飮酒必用此樂蓋取諸勸之孝而廣其愛也鄕飮之禮廢而民俗漸渝州閭膠序之間邈然觀感篤厚之風予不能爲三代治何責乎承佐之臣而天降彝衷無古今遐邇其豈無反漓回淳之道乎玄酒之淡而自有妙理大樂之希而所䙡正聲古人所謂一日禮行四方風動者未必不在於玆矣其令京外長民之官講習修明其申誠之辭續當頒示有罪名者令吏兵曹書入徒流中可合疏放者亦依點下施行滌逋蠲徭春初有之予方欲餙歡賁喜何憚煩複京則貢人舊遺在二千石巿民徭役二朔泮人贖錢限十日蕩滌外則華城畿甸三南昨年停退之身貢保米布錢一竝蕩減其餘兩都四道則以舊還最近一年條代減此乃揚慈徽也祈慈壽也廣慈惠也表慈德也
정조 19년 · 강
親臨弘化門賜飢民米
정조 19년 · 목
予具翼善冠袞龍袍乘輿出永淸門明政門詣弘化門降輿陞座命大臣備堂入侍左議政兪彥鎬等曰今日慶禮卽國朝四百年初有之擧而日氣和朗縟儀順成臣等不勝慶抃之忱予曰此年此日眞所謂千載一時喜幸之極不能以言語形容而溽雨旣晴又不蒸熱可謂極好矣予曰今方賜米五部飢民分爲五所使之速速分給而京兆堂上與賑堂統爲句管備堂徐有隣沈頤之沈煥之尹蓍東徐有大分掌五所擧行時原任大臣同爲檢飭可也予謂時原任大臣曰先朝嘗臨此門賜米此實祈永之一端今當慶辰豈可無繼述之道乎昨日分還後欲施八路均惠之方卿等亦有所講究乎右議政蔡濟恭曰一邑一方則或有好道理欲令八路均被則實爲難矣予曰昨年三南停退條甚多還穀固難盡捧而尤可憐者軍布也今欲盡捧兩年條則反不若專力於今年當捧若又停退則又成積逋身布不關經費均廳旣已給代而尤甚邑亦不甚多可令一竝蕩減還米停退者太多耗條則前年已多給代雖難擧論而亦必難捧矣予曰如今慶年豈可虛度而不使實惠均及於小民耶濟恭曰聖意如此臣意則身布蕩減一款斷然行之則好矣予曰蕩減止於尤甚邑則之次稍實邑皆不能均被矣原任大臣亦各陳所見可也領敦寧金履素曰耗條給代則法典所在果難屢爲聖意旣在於均施則尤甚之次非必有間大抵就停退條中略施蠲減之典則恐爲便好矣予曰不爲停退條則何以爲之耶領府事金憙曰惠澤之均及八路聖意甚盛而若全無區別則反不能爲實惠不爲停退條則似不必擧論矣判府事李秉模曰軍布最可憐之敎聖諭甚當而如欲爲均惠之方則八路耗條一竝半減似好矣予曰時任大臣之意則何如彥鎬曰臣意則新還減耗後弊所關公用所須亦當磨鍊而後爲之矣濟恭曰此於甲午年亦有已例而大抵受還七八斗五六斗之民則所減之耗只是三五升在公用則所縮者甚多而在渠則不足爲實益矣予曰昨年軍布停退諸道當蕩減其外諸道以舊還最近一年條施惠爲好卿等之意何如僉曰果好矣濟恭曰軍布蕩減事驟聞雖甚重難聖意旣堅定願卽依此斷而行之矣予曰賜米時流乞之塡路者殆至數百餘名云今日饌物中餠糕之餘者散給可也乘輿入明政門由永淸門還內○飢民凡五百十二戶中部二十契三十一戶東部三十三契八十戶西部五十四契二百八戶南部四十五契一百三十五戶北部二十五契五十八戶每戶各賜三斗米合一百二石六斗
정조 19년 · 강
賜故判書趙曮夫人洪氏故參判洪樂仁夫人閔氏衣資食物單付洪駿漢子樂宣洪龍漢子樂受監役特除洪樂信洪樂任都總管
정조 19년 · 목
敎曰養以物不及養以志匹庶事親猶且云然況位千乘而臨八城者乎予於今日賀不敢如儀宴不得呈豊而永晷情話不出內外賓戚者體慈意也以予今日之心不施之於慈宮尊屬與同氣則是豈物之養多於志之養之本意哉故判書趙曮夫人洪氏故參判洪樂仁夫人閔氏令該曹衣資食物輸送行副司直洪駿漢子幼學樂宣洪龍漢子幼學樂受監役加設單付同敦寧洪樂信洪樂任都總管除授使之先謝恩後參班仍命戶曹覓給金帶樂宣等亦具冠服竝於閤外肅拜
정조 19년 · 강
進饌所大臣以下施賞有差
정조 19년 · 목
敎曰慈宮周甲誕辰進致詞箋文表裏時禮房承旨趙鎭寬對擧行都承旨黃昇源通禮許晊李周顯加資贊儀南公著引儀崔慶鎭任藗陞敍其餘臺下典儀引儀承文院濟用監官員各加一資資窮者代加今日進饌雖不煩有司今春華城進饌時堂郞皆令分管擧行堂上半熟馬一匹賜給大臣則熟馬一匹賜給郞廳兒馬一匹賜給其餘依別單判下分等施賞禮房擧行行都承旨趙尙鎭加資又敎曰今番賞典一人雖兼數事毋得疊受○別單都策應所都提調領議政洪樂性熟馬一疋賜給提調判中樞府事李命植半熟馬一疋賜給都廳副司直洪守榮監官嘉善卞世義陽德縣監洪樂佐各兒馬一疋賜給壯勇衛李珍國等二人門出入檢飭各木一疋賜給旗手五名各米三斗賜給壯勇衛張安等二人貿易次知各木一疋賜給旗手十四名各米三斗賜給書吏尹翊運等二人營吏韓壽一庫直二名各其所管處施賞都房子一名使令一名文書直二名使喚軍十名各米二斗賜給書員梁德敏等二人庫直一名使令一名使喚軍三名木米賜給進饌所都廳堂上行司直沈頤之京畿監司徐有防戶曹判書李時秀行副司直徐有大徐龍輔敦寧都正尹行恁各半熟馬一疋賜給都廳直閣李始源繕工副正洪大榮各兒馬一疋賜給書吏尹仁桓等四人書寫趙彥植各其營門衙門施賞尹仁桓加給旗手二名各米三斗賜給使喚軍二名各米二斗賜給進饌所堂上判中樞府事李命植水原府留守趙心泰行副司直徐有大敦寧都正尹行恁各半熟馬一疋賜給都廳副司果洪守榮郞廳副司果金近淳江西縣令金龍淳將官前兵使吳毅常坡州牧使徐英輔各兒馬一疋賜給壯勇營知彀官李海昇加資金昌仁賞加洪樂佑邊將除授旗手十名各木一疋賜給書吏孫後成等三人書寫元敬身庫直二名自本營從優施賞使令四名各木一疋賜給文書直一名私庫直一名使喚軍二十四名各米三斗賜給熟手十三名七日赴役各木二疋十二名六日赴役各木布各一疋四名五日赴役一名四日赴役各木一疋米二斗五名二日赴役各木一疋賜給內外賓床熟設所堂上判敦寧府事徐有隣敦寧都正尹行恁各熟馬一疋賜給將官前承旨李晉秀別軍職李晢訓鍊院正趙岐各兒馬一疋賜給壯勇營知彀官徐繼修等四人各木一疋賜給敎鍊官金命遇華城未及施賞賞加旗手十九名各米三斗賜給書吏朴東植書寫金珹庫直一名使令二名文書直一名私庫直一名汲水軍十二名使喚軍二十三名熟手十一名九日赴役十一名八日赴役二名六日赴役二名五日赴役一名三日赴役七名二日赴役二名一日赴役竝依策應所例進饌時外賓次知堂上承政院行左承旨趙鎭寬已加資勿論儀節次知堂上禮曹判書閔鍾顯行副司直徐龍輔各半熟馬一疋賜給禮曹書吏安一得木布各一疋賜給通禮院書員陳興基木二疋米三斗賜給各所排設補階次知將校壯勇營知彀官張光郁木一疋賜給帳幕軍四十四名各米二斗賜給致詞箋文肄習次知堂上行司直沈頤之禮曹判書閔鍾顯各半熟馬一疋賜給朝廷床熟設所堂上戶曹判書李時秀一熟馬一疋賜給郞廳盈德縣監李潞秀將官黃海兵使李海愚別軍職申鴻周各兒馬一疋賜給壯勇營知彀官李完基敎鍊官王道源等五人別武士韓大彥等二人旗手十名書吏孫宗大等五人庫直二名使令一名竝依他所例熟手二十四名九日赴役各木布各一疋一名五日赴役八名四日赴役各木一疋賜給二名二日赴役各米三斗賜給使喚軍三十名汲水軍四名各米三斗侍衛百官床熟設所堂上京畿監司徐有防半熟馬一疋賜給郞廳星州牧使具膺將官定州牧使金爔宣傳官李東善出身吳應常各兒馬一匹賜給壯勇營知彀官李彥懋等二人敎鍊官鄭道寬等二人前敎鍊官徐命漸旗手五名書吏鄭暻信等四人庫直一名使令一名使喚軍六名竝依他所例擧床軍三十名汲水軍十二名各米二斗賜給熟手七名六日赴役各木一匹米二斗賜給儒生將校賜饌所堂上大司成李晩秀半熟馬一匹賜給將官宣傳官鄭周誠金鎭鼎前府使朴宗和前郡守金爀各兒馬一匹賜給壯勇營知彀官金宗煥等二人敎鍊官金鰲福旗手四名書吏趙相圭等三人庫直一名使令一名使喚軍四名竝依他所例熟手二名四日赴役三名三日赴役各米三斗賜給儀仗檢飭所堂上工曹判書李家煥半熟馬一匹賜給別武士姜漢範等二人書吏尹龍得等二人旗手一名使喚軍一名竝依他所例軍兵及下人饋饌所堂上行司直沈頤之行副司直徐龍輔各半熟馬一匹賜給將官前郡守尹頤東李膺福各兒馬一匹賜給壯勇營知彀官金商鎭敎鍊官金命淑等三人旗手五名書吏金命聃等二人使令一名使喚軍四名竝依他所例氷丁所將校壯勇營知彀官劉瓊壯勇衛陸重秀等三人旗手四名竝依他所例內庭行禮時儀仗差備女伶愛友等九名各紬一匹賜給敬娘等七名各木一匹賜給親上致詞箋文表裏時差備女伶蓮蟾等六名各紬一匹賜給彩丹等六名各木一匹賜給進饌行禮時差備女伶巫山玉等三名各紬一匹賜給常娥等三名各木一匹賜給饌卓差備女伶春月等十三名各木一匹賜給進饌時執拍典樂朴輔完木一匹賜給唐笛劉明漢洞簫金五章觱栗孫奉郁等五名大琴崔五章等五名奚琴洪三得等二名杖鼓曺宗彬等二名敎坊鼓尹宗哲等三名各木一匹賜給
정조 19년 · 목
以崔重圭爲司諫沈興永爲掌令
정조 19년 · 강
遞承旨趙尙鎭兪漢寧以李鼎揆李晉秀代之前望也
정조 19년 · 목
尙鎭漢寧不爲待令也
정조 19년 · 강
姑解進饌所堂上徐有防畿伯之任
정조 19년 · 목
敎曰進饌所連日省記入直藩任相妨堂上徐有防藩任姑解差代間爲先令假都事權察待道臣下去還授
정조 19년 · 강
試太學進箋儒生于丕闡堂科次於便殿試官閔鍾顯徐有隣沈頤之徐有防李時秀沈煥之李家煥徐龍輔鄭大容李晩秀金勉柱尹行恁南公轍李始源徐有榘金近淳
정조 19년 · 목
以我有老萊衣爲賦題命左承旨林濟遠與內閣提學沈煥之持往泮宮試取以來○承旨李勉兢啓言太學進箋儒生試取試官臨時稟旨事曾有下敎今有試取之命何以爲之敎以試官則時原任文任時原任閣臣進饌所堂上及文郞爲之○行科次訖敎曰儒生製述居首進士沈厚鎭直赴殿試之次進士李日煒沈榮鎭直赴會試次上進士尹永輝生員尹鼎烈吳鼎煥各紙二卷筆三枝墨一笏賜給仍命入格儒生明日待令
정조 19년 · 강
遞弘文提學徐有隣推試官徐有防
정조 19년 · 목
內閣提學沈煥之持書題詣泮宮例當主文而與弘提徐有隣互以格例力辭命遞有隣弘提藝提閔鍾顯代爲主文有防以不書等試券混入合考軸也
정조 19년 · 강
命李顯道等放樂述等移配
정조 19년 · 목
羅州牧黑山島李顯道巨濟府洪龍鎭鐵原府尹持訥放長淵縣樂述移配豊德○康津縣薪智島鄭時弘端川府李壽日殷栗縣僧杰牙金放豊川府樂進松禾縣樂遜移配豊德
정조 19년 · 목
藥院請診批以慈殿氣候一樣昨日慶禮卽國朝初有之慶奉亟稱觴禮擧呼嵩而勞動之餘慈候益康下情萬萬慶幸矣
정조 19년 · 강
召見入格儒生于誠正閣
정조 19년 · 강
承旨韓晚裕陳疏乞郡批許下該曹稟處
정조 19년 · 강
遞承旨林濟遠韓晩裕以李周顯許晊代之前望也
정조 19년 · 강
瑞山郡守兪岳柱疏陳大同穀督納之弊批令道臣區別未納者退限湖南最尤甚邑亦一體退限
정조 19년 · 목
疏略曰臣到任以後招集耆老詳探弊瘼則匍匐而言曰値昨年大無特以國恩至今生活四月以後年麥爲命半減於殺靑已盡於納還此時田大同之督納急於星火逃遁不得寧欲溘然云謹按大同元上納米一千八百五十二石零內八百七十九石九斗昨冬因朝令停退田稅元上納米九百三十八石三斗零內竝大同七百七十一石四斗五升七合前月纔已上納上納後捀留之米僅爲三百七十三石零太爲九十六石七斗零而卽今民間未收米爲七百五十六石三斗六合八夕太爲一百七十石九斗六升五合五夕合爲九百二十六石十二斗零而赤立之時收殺無望且一旱太甚四野皆赤若以難捀之物督其準限之納則決知其行不得之事也伏乞持垂鑑諒俾賜變通之方此外弊政之久爲民瘼者亦不無一二可言而臣赴任屬耳徐觀事勢當與巡營往復商處若其巡營之亦不敢擅便者不得不仰達陳請批以民勢旣如此有民然後有貢賦常例不可顧大同未納許令道臣區別退限本邑如此則湖南最尤甚邑亦必有民間難辧處付之道臣一體退限
정조 19년 · 강
命高山里僉使林擎翰令本道道帥臣更觀其勤慢能否過數朔後狀聞
정조 19년 · 목
平安兵使申應周狀啓以爲高山里僉使林擎翰居中決棍懲礪次捉送之意發關分付于主鎭官江界府使申大年處敎以更觀勤慢能否過數朔後狀聞事下諭于本道道臣而兵使處亦爲回諭
정조 19년 · 강
汰注書趙台榮拿處柳聖儀
정조 19년 · 목
以注書望筒不善擧行也
정조 19년 · 강
賜時原任大臣胥命啓辭批
정조 19년 · 목
是日予命嚴束閽禁朝官一人勿得許入旋聞諸大臣入來將欲請對連下嚴敎使之退去政院啓言領議政洪樂性左議政兪彥鎬右議政蔡濟恭胥命金吾門外仍納命召何以爲之敎以卿等之虧分乖律可謂驚心卿等則雖以爲只知卿宰勿入之閽禁云而下敎則自大臣勿令許入設或未及聞當初下敎俄下口傳下敎何如則大臣自大臣分義自分義城外可也江郊可也縣獄可也何可待命於咫尺金吾乎若以命令之不可忽義分之不可凌卿等爲當爲之處義無敢若是玩弄也又以領府事金憙判府事李秉模胥命啓敎以諸大臣待命批謄傳又以領敦寧金履素胥命金吾門外啓敎以時任待命批亦爲謄傳
정조 19년 · 강
內閣提學沈煥之陳箚請召接諸臣命還給再箚賜批
정조 19년 · 목
再箚曰臣目見非常之擧驚遑震迫敢陳一箚而文字異於言語不敢張皇擬待登對悉暴衷情不惟未蒙恩批至有未解箚意之敎臣於是乎可以畢其說矣臣卽聞江華府報畿營之文牒有宣傳官下來本府奪留守之符幷中軍而拘囚文殊山城內司別提(刀削)渡津上去云而大臣諸宰亦皆推見原牒矣殿下雖欲諱其事而秘其跡拒臣等進身之路鉗臣等抗言之口其於一國大小波盪血沸之情何哉向來江樓擧措之未及匡救猶可諉以事出倉卒言近臆逆而今於事端已著瞻聆俱震之時忍又佯若不知晏然默息則有臣如此生亦何爲噫今者之擧凡幾遭矣昨年今年便成課程殿下若以今日廷臣有一箇忘身殉國之人則初豈有此等非常萬萬之擧乎宗社之安危迫在呼吸而大臣胥命於金吾諸宰徊徨於闕外門將把閽上下閟隔豈意今日有此景象臣痛哭流涕不忍晷刻按住冒死疾聲申瀆崇嚴伏乞聖明上念國勢俯察輿憤亟收前下之命仍許召接大臣諸臣俾得盡言以杜方來之憂焉批以卿之再箚始解本意矣(刀削)渫接○何謂諱其事亦何曰秘其跡乎
정조 19년 · 강
命聯箚玉堂韓用鐸張至顯下義禁府推問以啓
정조 19년 · 목
校理韓用鐸修撰張至顯箚略曰開通言路有國之急務敬禮大臣聖人之明訓一或及是害不可言今幸邦錄無彊縟儀載成是誠千古罕有之慶當此之時君臣上下歡欣蹈抃導達和氣之不暇而卽者時原任大臣忽地入來旋又出去至有胥命之境臣等雖未知緣何事段致有此擧而大官去就關係非細其不時造朝必有時急仰達之事而殿下不許方寸之地俾盡入告之忱使之蒼黃退去擧措顚倒敬禮之道恐不當如是且聞門禁至嚴卿宰侍從咸到闕外徊徨半日景色愁沮殿下何爲而作此非常之擧上下阻隔情志不孚將至於言路之閉塞乎伏乞召接大臣洞開九門克盡敬禮之方以釋群情之惑敎曰未知緣何事云者豈有如此之堂箚乎其事未知則堂箚何爲拜箚玉堂爲先遞差下義禁府果未知何事與否推問以啓
정조 19년 · 강
玉堂洪秀晚崔獻重詣閤求對竝遞差仍推兵曹判書沈煥之承旨李晉秀罷拿兵曹入直堂郞宋鍈沈達漢囚守門將尙得容等于北營
정조 19년 · 목
政院以玉堂上下番詣閤請對啓敎以玉堂遞差大臣卿宰旣勿許入則除非隨牌承召又或因傳敎許入之人豈可許入乎此玉堂郞拿處代入來替番者則兵曹與門將之許入萬萬駭然不能檢飭之判堂從重推考入直堂郞先罷後拿門將何責而旣曰着帽之官令不可不信與入番行首守門將嚴囚北營政院之目見違禁嘿無一言亦甚駭然當該承旨亦爲推考又命當該守門將處置次出付訓局差代以門禁之後許入大臣也
정조 19년 · 강
承旨趙鎭寬李勉兢李晉秀李周顯許晊詣閤求對幷遞其職
정조 19년 · 목
政院以諸承旨詣閤求對啓敎以何以請對乎卽爲退去又以諸承旨詣閤求對啓敎以此時豈可如是瀆撓乎法司開坐猶使不爲況詣閤請對貌樣甚不舒泰卽爲退去敎曰湫濕若此在閤外承旨許遞前望單子入之待下批牌招察任又敎曰南所衛將假承旨差下
정조 19년 · 강
遞總管洪樂任金思穆
정조 19년 · 목
敎曰公格所在在下當遞都總管洪樂任許遞未肅拜總管亦爲許遞
정조 19년 · 강
命前牧使李樂培等二十人敍用申大觀等二十一人蕩滌前府使金履容等竝減等
정조 19년 · 목
前牧使李樂培兪漢敦前府使金履容趙岱金翰周前郡守吳應常閔琇前縣監兪漢紀鄭宅昌前縣監金履錫李東實洪大默前察訪金基普前令金愚前參奉鄭運耆李鎭祜竝敍用前牧使申大觀前府使金履容李喜大前郡守田佐顯兪漢雋吳應常前判官沈鉁前縣令朴宗福前縣監金成鎭申在德前都事姜世靖前別檢韓永運前參奉朴宗臣竝蕩滌前牧使李樂培前府使金履容趙岱前郡守李忠佐前縣令兪漢紀前縣監金履錫趙亨逵前參奉黃勉喆前敎授張志默前裨將李喆純竝減一等前都事李邦翊前鞫廳罪人趙嵎前宣傳官柳興源前守門將高行儉前僉使徐命漸李寅協前萬戶金晉福申光爀竝蕩滌前僉使崔命喆李元翊前萬戶朴道訥申繼興竝叔用
정조 19년 · 강
內閣提學沈煥之檢校直提學徐有防原任直提學徐龍輔鄭大容檢校直閣李晚秀金勉柱原任直閣尹行恁直閣李始源檢校待敎徐有榘聯箚請從三司原啓命還給
정조 19년 · 목
箚略曰臣等纔見沁牒驚惶罔措相率齊會不暇緩聲臣煥之先進一箚及奉批旨不覺相顧失聲心膽俱隕萬古天下寧有是耶臣等不忠不誠致我殿下昨年而有此擧今年而有此擧始則著跡於究竟之後今則顯諭於然疑之初不少顧慮若是無難殿下其眞知今日立殿下之廷者無一箇刳心瀝血與不俱活之人乎(刀削)大小臣工瞻望九閽因極無所遺君之罪忘讎之憤抵天蟠地晷刻難忍伏乞念國勢之綴旒愓倫綱之解紐亟從三司原啓以安宗社
정조 19년 · 강
x行景慕宮朔祭
정조 19년 · 목
時至具冕服出齋室禮儀使禮曹判書閔鍾顯導詣版位行再拜禮執幣獻幣執爵獻爵讀祝文訖大祝直閣李始源還復位禮儀使導詣飮福位行飮福禮詣望燎位行望燎禮禮畢還入齋室改具翼善冠袞龍袍出齋室門乘輿由逌瞻門入弘化門永淸門還內
정조 19년 · 강
召見藥院三提調時原任大臣及禮堂于誠正閣藥院都提調領議政洪樂性提調沈頤之副提調李祖源左議政兪彥鎬右議政蔡濟恭領府事金憙判府事李秉模禮曹判書閔鍾顯參判申光履
정조 19년 · 목
藥院請診也○政院以時原任大臣率禮堂求對啓敎以入侍○領議政洪樂性曰臣等與禮堂有當稟定者矣今年是莫大之慶歲而今月又是慈宮回甲誕辰也進宴之禮雖退定於今秋而當玆慶月慶辰宜有賁飾稱慶之道矣予曰予於此豈待卿等之言乎然而此時慈宮之感懷尤不能自抑一向强請有違於順志之方矣奧昔仁元聖母之於丁卯年先大王之於甲戌年皆以追慕之孝思應行典禮多不得請以先朝聖孝不擧縟儀於丁卯者蓋以慈心爲心有難如禮故也方今下情雖甚悵缺而其在承順之道雖應行賀禮似難爲之矣樂性曰雖慈宮不卽俯循而殿下則宜盡勉回之方雖以私家言之回甲之年則必設宴稱壽以爲識慶飾喜之道矣聖心雖以準請爲難而今年則決不可虛過某條仰請特擧賀儀及進饌之禮則聖孝冞光天心亦必悅豫矣予曰古例則御極後三年例必進豐呈上尊號於慈殿肅廟朝慈懿大妃回甲異於常時而亦擧縟禮今若不擧賀儀則誠甚缺然矣予則每以順志爲上其餘則便屬儀文然第當乘間勉回臨時經營雖小饌必欲爲之得請後當召見卿等面諭且少俟之予曰丁卯年何時陳賀乎禮曹判書閔鍾顯曰誕辰陳賀進箋而歲首上號進爵矣予曰伊時節目詳考可也先朝未嘗一受誕日陳賀而因慈敎則雖進宴亦爲之今亦慈殿在上雖秋冬得行宴禮則幸甚而此亦未可必也予曰今日之雨可喜而明日得雨則尤>爲幸矣二十日之雨猶勝不雨而多未周足湖西則尤極可悶卿等亦有所聞者乎右議政蔡濟恭曰以道路所傳言之則湖西內浦最可悶矣予敎承旨林濟遠曰承旨所居之近境則與昨年何如云耶濟遠曰昨年則移秧而不得食今年則初未移秧云矣濟恭曰今年年事大抵有穴農之慮或有大登處而濱海之地則又多全未付種者田穀木花則大登云矣予曰近來備局草記專委諸堂之任意構成向來繡啓中二十八條論理草記者卿等以爲何如此非草記便是一張策文不難知之事重言複言秪令人厭看只此一款卽非務實之政近日之擧條亦然在前則不過謄其酬酢言語而已近來則做成一篇文字事事都是浮文此乃程子所謂榮華其言鮮有至於道者也必改此弊然後凡事始有頭緖矣濟恭曰再次草記則猶勝於初次矣初次則全無決辭再次則尙有某條置之某條施行之語矣予曰此則予以爲首堂之過也首堂文則固好而性本無決斷予於初次見其全無決辭故有可置者置之可施者施之之敎矣再次之決辭則反不如無決辭矣左議政兪彥鎬曰臣於近日獨赴籌坐見此草記不爲糾正臣之惶恐有倍於他僚相矣予曰草記不出於卿則卿何如是乎濟恭曰繡啓所奏以臣所見亦有行不得之事矣近以船稅魚箭事亦自臣司行會申飭矣此是當然之事而但今世之民非三代之民校詐日生德意不孚舊條則蕩減新條則不增均廳所納勢將漸縮今年一減之後後年則皆欲援此爲例一或不從則反生怨言臣嘗待罪守令時每以奴婢物故除案事報狀戶曹而不爲施行則臣每嘅歎矣及臣之爲戶判外邑報狀又不能盡爲許施蓋許多奴婢寧有不生產之理而只有物故之報初無一箇生產云者則不出屢年竟歸於盡無矣此皆民心不古之致此等事之徑先施行亦出於不習事務而然矣予曰此草記旣已始之之事更以卿等所見徐徐爲之雖至明年期於有實效可也今日則卿等已來會左右相商議先以一件回啓可也濟恭曰繡啓中稧坊村名色可駭固不可不罷而罷之之後不知又有何事矣行司直沈頣之曰臣待罪羅牧時嘗罷之而隸卒皆以爲無所沾漑一時俱退故不得不復仍矣予曰守令數遞邑今方抄出成册而大抵有十年十易之處云如是而民安得不困如此之邑其倅若可堪當則因其倅而久任之若不得不易則換其人而久任之此所以欲爲講究者也彥鎬曰其可堪與否必須問於監司矣予曰雖問監司亦難的知卿等爛漫商議須思善處之方可也濟恭曰臣於向來以故重臣李翼元請諡事有所稟達者矣其後聞物議崢嶸以爲不可云臣甚惶愧矣翼元伊時旣被竄謫而其後以此歷拜禮兵判其辭判尹疏批有曰板蕩識誠臣先王批旨豈偶然而發哉予曰設令爲人所敎而然豈不可嘉雖敎而不爲者亦多矣且職秩亦在應諡之典而乃有紛紜之論其不成人之美殊可歎矣予又敎濟恭曰金銑之疏何如耶濟恭曰大凡告君之辭所用文字所定罪目各有攸當鄭昌順若以趨時附勢之鄙陋爲言則可豈宜以逆一字加之乎予曰此俗不改則眞所謂無奈何矣濟恭曰殿下今番處分大抵未盡於錯枉之政予曰卿之此言與向來涇渭之說皆有指的而然乎予則以欲竝生哉之意不得不如是矣濟恭曰欲竝生哉之仁莫如虞舜而當時亦有放有殛有流則可罪者豈可不施癉惡之政乎予曰近日鄭昌順未必獨爲枉者他人亦未必盡是直者以予所見不可以人言之有無强別枉直以定其涇渭此箇事理皎然明甚予則自以爲涇渭在吾心枉直在公議而臺啓臺章不足爲彰癉之助矣
정조 19년 · 강
點下吏兵批歲抄
정조 19년 · 목
敎曰前縣令朴宗福縣監李福潤及第李游夏主簿李漢喬承文副正字韓致重牧使申大觀參知李廷顯學諭許鐫監司趙鎭宅判書具庠都事鄭璲學正文鳳岐博士申溥府使金翰周郡守閔琇判義禁鄭好仁注書鄭文始御史李羲甲兵使徐有秉僉使趙▣幷敍用御史金羲淳給牒敍用正郞洪樂游申龜朝府使朴師轍監司金思穆幷蕩滌敍用郡守田佐顯別檢韓永建參奉朴宗臣察訪申史澳都事姜世靖大司諫朴基正掌令姜文會令金愚參奉李鎭祜縣監洪大默統制使李潤慶幷減一等仍敎以吏兵批歲抄中點下者依例捧傳旨
정조 19년 · 강
申禁捕廳及諸法司侵困米商之弊使之載米坌集於京江
정조 19년 · 목
領議政洪樂性啓言物價貴賤固非强平者而近來米直之騰踴多由於外邑上納稅米監色輩中間發賣上京貿納故申飭捕廳使之詗察矣伊後捕廳校卒及刑曹京兆吏隸輩憑藉作奸米商所在百端侵困擾民之弊已無可言而至於遠外米商之上來者一聞此報不敢向京轉而之他京巿之米日益貴價日益高者亦由於此當初杜弊之意反成生弊之端宜有別般變通之道敎以好矣以此出擧條謄頒朝紙而鄕言正合予意此所以日前賓筵以不擾二字面飭於平市提調者也此後諸司之互相出禁令出多門之弊自本司各別嚴飭使四方商舶載米坌集於京江
정조 19년 · 강
命漢學殿講吏文製述只令在京及遐鄕仕宦來住者修納擧案老乞大改刊時擔當物力人及正本書寫者從願施賞通文館志紀年卷亦令添刊施賞仍飭此後本院刊册時今番賞典母得援以爲例
정조 19년 · 목
右議政蔡濟恭啓言漢學殿講吏文製述近年以來全然弛廢特敎申飭亶出申明舊典之聖意而若因此而發關各道應講應製之人無論參上參下使之趁期來往則必不無爲弊之瑞只令在京者修納擧案雖遐鄕人若於其時適仕官來在則一竝許赴似好從之又啓言漢學殿講及吏文製述飭敎纔下而老乞大前本語多錯謬不合講習依筵敎今方改刊而擔當物力人及正本書寫者從自願施賞通文館志紀年卷近因物力未辦因循抛置已過十五年乘此時亦令添刊而其所施賞亦宜如老乞大規例從之又啓言今番老乞大重刊事役浩大不可如前論賞而故相李福源爲本院都提擧時以館宇書册等事施以賞典易啓倖門陳達防塞矣其意甚好此後若以今番刊册賞典事援以爲例致有淆雜則有非故相定式之意請以此意出擧條更爲申明從之
정조 19년 · 강
工曹參判李奭祚上疏仍進輯說內外篇四册賜批嘉奬特擢知中樞仍命內閣謄出疏與批與册子藏之華城府
정조 19년 · 목
疏略曰臣百無一能八十窮居頃於壬子應製也爲觀盛擧而入場遽蒙格外之典特賜直赴瑞物之褒御餐之頒俱出尋常自是以來隆渥荐降殿試日泮御之付放榜日諫官之除實國朝罕有之事而駕前喝導挾扶前行惶隕罔極神心怳惚銘恩次骨圖報無路而旋陞恩資仍叨水部至於今年値邦家莫大之慶臣猥以病蟄之蹤得與於華城之宴仍侈疋帛鳩杖之賜而又蒙晉秩之命數日之內恩除三降榮及幽明光生門戶登筵之日便番眷渥非獨朝紳之所未有求之千古絕罕其例而繼伏承賜宅之命繼廩之敎鳴呼殿下何所取而眷念撫愛之終始委曲至於此極也顧臣襄耋旣無以仰報天恩之萬一則惟當速歸故鄕偃息於所賜之屋與村夫野老聚首歌頌以誇耀聖恩而尙今延淹者以所撰册子之未及刪定故耳鳴呼殿下每許臣以文識而文識二字初豈近似於臣身者耶第以才鈍命蹇老於場屋伎倆所使抄出射策之套語彙分類別自成一帙而只爲巾衍之私藏初非有意於當世千萬匪意遽承筵席之俯詢仍降獻御之恩敎臣自承此敎以來塗改增削靡朝靡夕而老眸旣昏衰精未全惟仗一孫以言傳意使之以文述言規畵荒蕪凡例草率本不合於乙覽而臣旣不能殫竭奔走於執事之列以陳其力又將辭官告歸逖違天陛則區區效誠之道惟有文字而已惟殿下恕而察焉書凡四卷而內篇首敦誠者誠爲萬化之本也外篇首養賢才者爲國家致治之本也結之以推誠者以明夫誠之爲徹始徹終之大本也夫誠固無方所沒把捉而卽上天本然之理亦人事當然之道苟循其理而行其道誠在其中豈可徒以勤孜爲誠也哉顧今文飾詐僞之風日甚一日矯此之道不過曰誠而已亦猶僿之當矯以質野之當矯以文耳苟自端本之地誠心廸率則何患不丕變也且凡致治之道在於得賢得賢之道在於養賢才故詩曰周王壽考遐不作人又曰濟濟多士文王以寧文王之寧蓋由於多士之濟濟而多士之濟濟亦由於文王之作人則作成人才其非有國之所可先者耶外此諸條亦莫非指陳時弊妄擬矯捄而旣不敢自以爲是亦何敢望其必施惟明鄕約一款二帝三王所以致治之敎也鄕約明則賢才有作成之所賢才作成而後國家可賴而理矣故三代聖王必懋於塾庠學校之敎而維持人心之道培植綱常之具明名分敦風化之敎皆自此出焉則其爲關重於世道也有如是矣苟使廷臣之有學術經綸者採用其萬一則其於爲治未必無肋也臣宜卽告歸而又値流虹之月縟儀將擧朝野忭舞將竢數十日與嵩呼之末班覩獻壽之盛擧然後仍尋鄕路而第臣所歸之地卽華城而亦臣生長之地也夫華城府治搤三南之咽喉爲京都之捍禦故自昔爲都護府以重其節制矣今則仙寢密邇體貌自別旣陞爲分司矣又經始城池矣募入民戶矣給民復而築官屯矣凡所以鞏基裕民之道靡不用極而但城役旣始告竣無期監董諸臣徑爲陞遷許大工役付之生手事甚不可宜有定科以行賞罰待其完役然後陞除則人皆習於爲役而工可易就矣且其裕食之道不過曰商賈也農作也而今本府所通之路只有湖南西右道故貨物不通商賈病焉今若廢大䜴峴路使不得由行而廣開小䜴峴路直向華城抵京則所枉不過二十里耳三南土產旣由此往來則物貨旅店自然繁盛爲漢南之大都會矣且若移設駒興長足東荷三驛於本府至近處合爲一郵使察訪來館則非但民戶之漸滋驛屬田畓幷皆移買公田旣多農民自當有藉手之地苟如是則商買旣通農作亦富而人民自當有裕矣但旣聚士民不可無敎擇置敎官及坊里之長使之勸課而勿爲專課程文必以性命義理經傳訓詁討論講磨則不多年內敎化浹洽賢才作成豈不盛哉若其詳具載於臣所撰册子中養賢才定鄕制之下伏願垂察焉批以卿所進輯說內外篇四册首尾拳拳者卽一誠字而內篇之修己治人質經鑑史外篇之人才官方民產軍政鄕制時措風敎法度無非爲學做治之要道實用受言藏之細加紬繹欲答老臣之誠意至於維持人心扶植世道之方莫過於敦俗重倫欲明五常先遜五品故曰勅我五典五惇哉擬於春初另下一論申複鄕約遺意修明先王舊章而荏苒至今鄭重咨且者苦心雖在於障百川而回例瀾治不從欲十爲八九徒言之無窮莫如反諸身淸化源以求夫不言喻之桴鼓捷應卿疏際及於此時深感意見之犂然第欲一問當否於筵席之間矣鄕年今八十有三而鈶槧宿業猶復娓娓兀兀乃於告退之日陳此萬言良葴特擢知中樞以示乞言醻言之意附陳華城條件當詢廟堂措處○敎曰工曹參判李奭祚有特擢知事之命如無見窠加設啓下華城還下去時給轎馬一依前下文跡施行而所進疏與批與册子令內閣謄出一本下送藏于本府靈壽閣肅拜還鄕前爲之事分付
정조 19년 · 강
以李奭祚爲知中樞口傳也
정조 19년 · 강
修撰南履翼陳疏乞郡賜例批
정조 19년 · 강
政院以時原任大臣出城啓
정조 19년 · 강
內閣提學沈煥之檢校直提學徐有防原任直提學徐龍輔鄭大容檢校直閣李晚秀金勉柱原任直閣尹行恁直閣李始源檢校待敎徐有榘聯箚請昨日以前處分竝命收澴命還給
정조 19년 · 강
黜送內閣提學沈煥之于城外
정조 19년 · 목
予以閣臣之聯箚瀆撓命煥之出去城外而煥之不卽退去與諸閣臣待罪闕門外敎曰內閣一提學沈煥之敢欲抗命於下敎之下爲先黜送城外仍命諸閣臣幷逐送芭子橋外(刀削)(刀削)(刀削)